Микеланджело Буонароти
Ако на младост слабата жарава…

Превод от италиански: Драгомир Петров, 1970

chitanka.info

Ако на младост слабата жарава…[0]

Ако на младост слабата жарава,

разяжда в миг сърцата ни зелени,

горял преди, сред искри настървени

и взидан в старостта, какво ще правя:

Ако бегът на времето оставя

живот и сили много намалени,

какво ще сторят с дните ми броени

пожарът и любовната забава?

Ще сторят туй, което се очаква:

на пепел, вихри горди, милостиви

ще ме спасят от червеи досадни.

Че ако млади огън ни разплаква,

тъй сух и в пламъци така грабливи,

нима духът ще трае в жили ядни?

[0] В този сонет поетът повтаря, но с още по-дълбоко убеждение, казаното вече неведнъж за любовта, която упражнява ужасна, смъртна власт върху стареещото му сърце. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.